I løbet af 10 måneder døde 17 patienter med alvorlige kredsløbssygdomme, mens de ventede på at blive tilset af en læge på Karkirurgiske Klinik på Riget.

»Det er en meget, meget beklagelig situation, at vi finder dødsfald på en venteliste«, siger Rigshospitalets vicedirektør, Per Jørgensen om dødsfaldene, der skete fra november sidste år til august i år.

Antallet af patienter, som er blevet henvist til afdelingen, er på 3 år steget med 17 procent, uden at afdelingen har fået øget sit budget. Læger og sygeplejersker kunne længe holde ventetiden nede ved at arbejde mere, men da Rigshospitalet i november sidste år blev koblet på det nye it-system Sundhedsplatformen, faldt aktiviteten, og ventetiderne steg til 16 uger.